b'\n_START_ARTICLE_\nHigh Frame Rate\n_START_PARAGRAPH_\nHigh Frame Rate (engelsk for \xc2\xabh\xc3\xb8y bildefrekvens\xc2\xbb), forkortet HFR og omtalt som 48fps og annet, er et filmformat for digital film der bildefrekvensen er 48 stillbilder per sekund istedenfor industristandarden 24. N\xc3\xa5r enkelbildene i en film blir avspilt i rask rekkef\xc3\xb8lge, vil de gi publikum en illusjon av sammenhengende bevegelser og \xc2\xablevende bilder\xc2\xbb.\n_START_SECTION_\nHigh Frame Rate 3D\n_START_PARAGRAPH_\nHigh Frame Rate 3D (HFR 3D) er 3D-film med h\xc3\xb8y bildefrekvens (48 bilder per sekund). Doblet bildefrekvens skal forbedre opplevelsen og kvaliteten av 3D-opptak ved at bildene blir klarere og tydeligere, og raske bevegelser og panorering blir mindre hakkete og sl\xc3\xb8rete og dermed mer virkelighetstro. Kritikere har p\xc3\xa5 den annen side hevdet at raskere filmfrekvens f\xc3\xb8rer til s\xc3\xa5 avsl\xc3\xb8rende skarpe og lyse bilder at \xc2\xabkinofilmuttrykket\xc2\xbb g\xc3\xa5r tapt, det vil si at opptakene mer ser ut som skuespillere og kunstige rekvisitter i et filmstudio eller en TV-produksjon enn scener fra en kinofilm med mettede farger og rikere lyssetting. En bildefrekvens p\xc3\xa5 48 bilder per sekund kan ogs\xc3\xa5 f\xc3\xb8re til at filmbevegelsene til \xc3\xa5 begynne oppleves som \xc2\xabfort film\xc2\xbb. Tilhengere av teknikken har da forsvart den med at filmfrekvensen krever tilvenning hos publikum._NEWLINE_Formatet ble tatt i bruk f\xc3\xb8rste gang i Peter Jacksons spillefilmtrilogi om Hobbiten i 2012. Andre filmskapere som har sagt de vil bruke h\xc3\xb8y bildefrekvens for opptak til 3D-filmene sine, er James Cameron for planlagte oppf\xc3\xb8lgere til kinosuksessen Avatar og Andy Serkis for filmatiseringa av George Orwells Animal Farm.'